Δελτίο Τύπου 

Δήμος Κηφισιάς

Το Χριστουγεννιάτικο δέντρο της αγαπημένης μας Νέας Ερυθραίας, που φέτος ειδικά βρίσκεται στο επίκεντρο του ενδιαφέροντος με τις εκδηλώσεις μνήμης για τα 100 χρόνια από τη Μικρασιατική πικρή επέτειο, θα ανάψει το απόβραδο της 9ης Δεκεμβρίου αμέσως μετά τον χαιρετισμό του Δημάρχου Κηφισιάς Γιώργου Θωμάκου.
Στη συνέχεια ο κοσμαγάπητος ερμηνευτής Ηλίας Βρεττός με την ορχήστρα του θα ...ταξιδέψουν μικρούς και μεγάλους με εξάντα χριστουγεννιάτικες μελωδίες στο γιορτινό μήνυμα της Θείας Γέννησης, ενώ θα ακουστούν και οι μεγάλες επιτυχίες του διακεκριμένου τραγουδοποιού.
Την εκδήλωση θα ανοίξει η Χορωδία Δημοτικών Σχολείων Δημοτικής Ενότητας Νέας Ερυθραίας.
Το πιο λαμπρό δέντρο που στέλνει το μήνυμα της Θείας Γέννησης, το Χριστουγεννιάτικο δέντρο, θα λάμψει με το άναμά του στην Κηφισιά τη νύχτα της 10ης Δεκεμβρίου αφού προηγηθεί ο γιορτινός χαιρετισμός του Δημάρχου Κηφισιάς Γιώργου Θωμάκου.
Καλεσμένη μας φέτος στην πρώιμη Άγια Νύχτα η ερμηνεύτρια και τραγουδοποιός, Παυλίνα Βουλγαράκη.
Η γνωστή για τη γοητευτική παρουσία και την ατμοσφαιρική φωνή της, Παυλίνα, θα μας ταξιδέψει από την Κηφισιά μέχρι τη Βηθλεέμ και πάλι πίσω, ξεδιπλώνοντας μελωδίες που απηχούν τον εορταστικό ψυχισμό μας, γκρεμίζοντας το ‘εγώ’ για να απολαύσουμε την αρμονία του ‘εμείς’.
Την όλη γιορτινή ατμόσφαιρα θα στολίσουν με την παρουσία και τις τρυφερές φωνούλες τους τα βλαστάρια της Παιδικής Χορωδίας του Ν.Π.Δ.Δ. «Δ. Βικέλας» υπό τη διεύθυνση του καταξιωμένου μαέστρου Θανάση Αρβανίτη.